På borgerservice-afdelingen i Aalborg Kommune sad medarbejderne torsdag klar til at hjælpe kommunens borgere med at logge på for eksempel borger.dk, e-boks og netbank ved hjælp af MitID. Det var nemlig planen, at MitID fra torsdag skulle afløse NemID som den primære loginmulighed en række steder. Sådan er det dog ikke gået. - Vi havde forventet travlhed i dag, men skiftet til MitID som den primære loginløsning blev udskudt på grund af tekniske problemer, fortæller kontorchef Dorthe Jespersgaard fra Borgerservice i Aalborg Kommune. Det er Digitaliseringsstyrelsen, der melder, at om udfordringer i forbindelse med skiftet fra NemID til MitID som primær loginmulighed. Mange glemmer deres kode Indtil problemerne er løst vil NemID derfor fortsat ligge forrest. Der er dog stadig mulighed for at logge ind med både MitID, men NemID er fortsat den primære loginmulighed. Fra 31. oktober er det ikke længere muligt at bruge NemID til at logge på netbank og til at godkende betalinger på internettet. Her skal man fremover bruge MitID, og på Borgerservice i Aalborg Kommune har de i den seneste tid haft travlt med at hjælpe borgere med at oprette MitID. - Der har været vildt travlt indtil for en uge siden. Efterhånden har de fleste dog fået oprettet MitID, så nu handler 40 procent af henvendelserne om vedligeholdelse, fordi borgere har glemt deres kode eller ikke har fået aktiveret deres login, siger Dorthe Jespersgaard. Digitaliseringsstyrelsen fortæller, at man forventer, at MitID fungerer som den primære loginmulighed "i løbet af kort tid".
Det var meningen, at MitID fra torsdag skulle være den primære loginmulighed på eksempelvis borger.dk og netbank, men tekniske problemer gør, at NemID stadig foretrækkes.